Ügyvezetőváltás esetén a beszámoló aláírója [4009. Ruszin Zsolt]

Tisztelt Ruszin Zsolt Úr!
A Számviteli Levelek Szerkesztőségéhez eljuttatott levele szerint „Ügyvezetőváltás esetén a beszámoló aláírója” témájában kérdésre adott válaszunk nem következik a jogszabály (a számviteli törvény) szövegéből. A számviteli törvény hatályba lépése (1992. január 1.) óta képviselt álláspontunkat tartalmazza a válasz, azon alapul, hogy a beszámoló aláírója az a személy legyen – ügyvezetőváltás esetén –, aki a beszámoló mérlegfordulónapján a vállalkozó képviseletére jogosult személy volt. 
Az Ön megkeresése a témát más oldalról közelíti meg, az aláírói jogosultságot, lényegében a beszámoló jóváhagyásához kapcsolja, meghatározott feltételek, garanciák írásban rögzítése mellett. 
Tekintettel arra, hogy a vállalkozó képviseletére jogosult személy a legfőbb szerv által elfogadott beszámolót írja alá és ez a beszámoló kerül letétbe helyezésre és közzétételre, egyetértek azzal, hogy ügyvezetőváltás esetén a beszámoló aláírója a beszámoló elfogadásakor a vállalkozó képviseletére jogosult ügyvezető legyen. (A jövőben ezt az álláspontot képviselem). 
Köszönöm észrevételét!

